ธปท.จัดระเบียบใหม่ ข้อมูลบอนด์ในมือต่างชาติ
โดย...ทีมข่าวการเงินโพสต์ทูเดย์
16 ก.ย. 2559

โดย...ทีมข่าวการเงินโพสต์ทูเดย์
ธนาคารแห่งประเทศไทย (ธปท.) ออกประกาศเมื่อวันที่ 29 ส.ค. 2559 ถึงธนาคารพาณิชย์และบริษัทหลักทรัพย์ทุกแห่ง จัดส่งข้อมูลผู้ได้รับผลประโยชน์ที่แท้จริงจากการลงทุนในตราสารหนี้ เพื่อประโยชน์ในการจัดทําสถิติดุลการชําระเงินและฐานะการลงทุนระหว่างประเทศ
โดย ธปท.ระบุว่า ปัจจุบันสภาพแวดล้อมทางเศรษฐกิจและการเงินโลกมีความเชื่อมโยงผ่านธุรกรรมระหว่างประเทศสูงมากขึ้น ผู้มีถิ่นที่อยู่ในต่างประเทศ (เอ็นอาร์) มีการทําธุรกรรมที่เกี่ยวข้องกับการเงินและการลงทุนในไทยอย่างกว้างขวาง และแนวโน้มการทําธุรกรรมดังกล่าวมีปริมาณสูงขึ้นตามลําดับ ธปท.จึงจําเป็นต้องสํารวจข้อมูลของผู้ได้รับผลประโยชน์ที่แท้จริงจากการลงทุนในตราสารหนี้ที่ออกในไทย ซึ่งเป็นการสํารวจเพิ่มเติมจากการสํารวจข้อมูลต่างๆ ในการจัดทําและเผยแพร่ข้อมูลสถิติดุลการชําระเงินและฐานะการลงทุนระหว่างประเทศ
ทั้งนี้ ธปท.จะใช้ข้อมูลในการติดตามและวิเคราะห์เงินทุนเคลื่อนย้ายระหว่างประเทศ สําหรับประกอบการดูแลเสถียรภาพเศรษฐกิจการเงินโดยรวมและกําหนดนโยบายทางเศรษฐกิจการเงิน และเพิ่มความโปร่งใสเพื่อให้สอดคล้องกับการกํากับดูแลตามมาตรฐานสากล
โดยประกาศดังกล่าว กำหนดให้ผู้รับฝากสินทรัพย์ในประเทศไทย หรือคัสโตเดียน คือ ธนาคารพาณิชย์หรือบริษัทหลักทรัพย์ต่างๆ เปิดเผยรายงานให้ผู้ได้รับผลประโยชน์ที่แท้จริง ผู้รับฝากทรัพย์สินในต่างประเทศ หรือตัวแทนการฝากทรัพย์สินของผู้ได้รับผลประโยชน์ที่แท้จริง ที่ฝากตราสารหนี้ที่ออกในประเทศไทยของผู้ได้รับผลประโยชน์ที่แท้จริงไว้กับผู้รับฝากทรัพย์สินในประเทศไทย เปิดเผยหรือจัดส่งข้อมูลการถือครองตราสารหนี้ดังกล่าวต่อ ธปท.
โดยคัสโตเดียนในไทยต้องจัดทําและส่งรายงานข้อมูลการถือครองตราสารหนี้ที่ออกในประเทศไทยของผู้ได้รับผลประโยชน์ที่แท้จริงให้แก่ ธปท.เป็นรายเดือน และให้เริ่มส่งรายงานข้อมูลผู้ได้รับผลประโยชน์ที่แท้จริง ณ สิ้นเดือน ม.ค. 2560 ภายในวันที่ 10 ก.พ. 2560
ด้าน วิรไท สันติประภพ ผู้ว่าการธนาคารแห่งประเทศ (ธปท.) กล่าวถึงการออกประกาศดังกล่าวว่า ธปท.ไม่ได้ต้องการรู้ชื่อนักลงทุนผู้ถือพันธบัตร (บอนด์) เพียงแค่ต้องการรู้ว่าผู้ถือบอนด์ตัวจริงเป็นนักลงทุนประเภทไหน เช่น สถาบัน บุคคล ธรรมดา หรือเป็นเอ็นอาร์ โดยกลุ่มเอ็นอาร์ปัจจุบันถือลงทุนในตลาดบอนด์ของไทยอยู่ประมาณ 9% ของตลาดรวม เพื่อจะได้ทราบว่าเป็นเงินทุนที่มาจากประเทศอะไร มีอายุการถือลงทุนในระยะสั้นหรือระยะยาว เป็นต้น ซึ่งจะช่วยให้ ธปท.เห็นภาพที่ชัดเจนขึ้น
ผู้ว่าการ ธปท. ตอบคำถามที่ว่า เมื่อได้ข้อมูลมาแล้วจะมีการออกมาตรการอะไรออกมาในอนาคตหรือไม่ ว่า ถ้า ธปท.จะทำก็ต้องให้ตรงจุด มีฐานข้อมูลให้ครบถ้วน จึงจะมาทบทวนว่า ข้อมูลที่มีอยู่ขณะนี้เป็นอย่างไรบ้าง ซึ่งที่ผ่านมาข้อมูลยังไม่ได้มาตรฐานอย่างที่อยากเห็นเลย จึงต้องออกประกาศมาปรับปรุง เนื่องจากในต่างประเทศหลายประเทศมีการให้รายงานเรื่องเหล่านี้อยู่แล้ว เช่น ออสเตรเลีย หรือประเทศเพื่อนบ้านของไทย เป็นต้น
“แต่ประเทศไทยเพิ่งจะมาเริ่มทำ การให้รายงานเช่นนี้ช่วยให้การรายงานข้อมูลเป็นมาตรฐานอย่างที่ควรเป็นและมีข้อมูลที่ครบถ้วนขึ้น เพราะในส่วนของตลาดหุ้นนั้นมีระบบวิธีการดูแลตลาดที่เป็นระบบอยู่แล้ว แต่ตลาดบอนด์ยังไม่มีเครื่องมือเหล่านี้” วิรไท กล่าว
ผู้ว่าการ ธปท.ระบุว่า มาตรการการรายงานข้อมูล ไม่ได้หมายความว่า เงินที่เข้ามามีผลต่อตลาดเงินของไทยเป็นสำคัญ แต่เพราะปริมาณเงินทุนที่ไหลเข้ามาและเพิ่มขึ้นนั้น มาจากหลายช่องทาง ทั้งตลาดบอนด์ ตลาดหุ้น การเกินดุลบัญชีเดินสะพัดที่ไทยเกินดุลทุกเดือน
สำหรับกรณีที่กองทุนการเงินระหว่างประเทศ (ไอเอ็มเอฟ) ประกาศให้เงินหยวนของจีนเป็นอีกหนึ่งสกุลเงินในตะกร้าหน่วยสิทธิเบิกถอนพิเศษ (Special Drawing Rights หรือ SDR) ที่จะบังคับใช้ในเดือน ต.ค. 2559 นั้น ธปท.ได้เตรียมการมานานแล้ว โดยการส่งเสริมการค้าระหว่างประเทศในภูมิภาคให้ใช้สกุลท้องถิ่นมากขึ้น รวมถึงปรับสัดส่วนการถือสินทรัพย์ในทุนสำรองฯ ให้เหมาะสมมาระยะหนึ่งแล้ว จึงไม่น่าจะส่งผลกระทบแต่อย่างใด
ด้านนักค้าเงินธนาคารพาณิชย์ ประเมินว่า ที่ผ่านมามีเงินไหลเข้ามาเก็งกำไรค่าเงินในตลาดบอนด์ไม่น้อย ธปท.จึงมีนโยบายให้รายงานข้อมูลใกล้ชิดมากขึ้น และอาจจะมีช่องทางดูแลเงินทุนที่เข้ามาในช่องทางนี้มากขึ้นก็เป็นได้
ส่วนความเคลื่อนไหวค่าเงินบาทวันที่ 15 ส.ค.เปิดตลาดที่ 34.87 บาท/เหรียญสหรัฐ ระหว่างวันแข็งค่าสุดที่ระดับ 34.83 บาท และอ่อนค่าสุดที่ระดับ 34.96 บาท ล่าสุด ณ 16.00 น. เงินบาทเคลื่อนไหวอยู่ที่ 34.93 บาท คิดเป็นการแข็งค่าจากต้นปีถึงปัจจุบัน 3.09%